মরিশাসে সর্বোচ্চ সম্মান পেলেন মোদি, আগে পেয়েছেন মাত্র ৫ জন

ওয়েব ডেস্ক: মরিশাস (Mauritius) সফরে গিয়েই দেশের সর্বোচ্চ নাগরিক সম্মাননা (Highest National Award) পেলেন ভারতের প্রধানমন্ত্রী নরেন্দ্র মোদি (Narendra Modi)। মঙ্গলবার সফরের প্রথম দিনেই ‘দ্য গ্র্যান্ড কমান্ডার অফ দ্য অর্ডার অফ দ্য স্টার অ্যান্ড কি অফ দ্য ইন্ডিয়ান ওশান’ সম্মাননায় মোদিকে ভূষিত করল মরিশাস। তাঁকে এই মর্যাদাপূর্ণ সম্মাননা প্রদান করেন মরিশাসের প্রধানমন্ত্রী নবীনচন্দ্র রামগুলাম (Navinchandra Ramgoolam)।

উল্লেখযোগ্য বিষয় হল, এখনও পর্যন্ত মাত্র পাঁচজন বিদেশিই এই সম্মাননা পেয়েছেন। এর মধ্যে রয়েছে ‘আফ্রিকার গান্ধী’ নেলসন ম্যান্ডেলার নামও। যদিও এই প্রথম নয়, এর আগেও একাধিক দেশের সর্বোচ্চ সম্মাননা পেয়েছেন প্রধানমন্ত্রী মোদি। বিগত সময়ে তাঁকে দেশের সর্বোচ্চ অসামরিক সম্মাননা দিয়েছে গায়ানা, কুয়েত এবং ডোমিনিকান রিপাবলিকের মতো দেশ।

আরও পড়ুন: যুদ্ধবিরতিতে রাজি ইউক্রেন, রাশিয়া এবার কী করবে?

এদিকে মরিশাসের রাষ্ট্রনেতাদের জন্যও ভারতের বিভিন্ন ঐতিহ্যবাহী উপহার নিয়ে গিয়েছেন মোদি। এর মধ্যে ছিল- জরির কাজ করা বেনারসি শাড়ি, গুজরাতের তৈরি কারুকাজ করা সাদেলি বাক্স, বিহারের জনপ্রিয় খাবার মাখানা এবং প্রয়াগ সঙ্গমের মহাকুম্ভের পবিত্র জল। এছাড়াও, মরিশাসের প্রধানমন্ত্রী এবং তাঁর স্ত্রীকে ‘ওভারসিজ সিটিজেন অফ ইন্ডিয়া’ কার্ড প্রদান করে তাঁদের ভারতীয় ঐতিহ্যের প্রতি ঘনিষ্ঠ সম্পর্কের স্বীকৃতি দেন মোদি।

প্রসঙ্গত, মঙ্গলবার মরিশাসের রাজধানী পোর্ট লুইসের বিমানবন্দরে প্রধানমন্ত্রী মোদিকে উষ্ণ অভ্যর্থনা জানান মরিশাসের প্রধানমন্ত্রী নবীনচন্দ্র রামগুলাম এবং তাঁর মন্ত্রিসভার সদস্যরা। পরে, মরিশাসের প্রেসিডেন্ট ধরমবীর গোখুল ও তাঁর স্ত্রীর সঙ্গে সৌজন্য সাক্ষাৎ করেন তিনি। এরপর বুধবার মরিশাসের ‘জাতীয় দিবস’ উদযাপনে বিশেষ অতিথি হিসেবে উপস্থিত ছিলেন মোদি। এই সফরের অন্যতম লক্ষ্য ভারত মহাসাগরীয় অঞ্চলে ভারতের বাণিজ্যিক ও কৌশলগত প্রভাব আরও বিস্তৃত করা।

দেখুন আরও খবর: